Aurora-direkteur 'kruip weg', hofsaak uitgestel | Netwerk24
Aurora-direkteur 'kruip weg', hofsaak uitgestel
Deur William Horne 28 Mei 2019 14:53
Slegs drie uit die vier beskuldigdes in die hofsaak teen Aurora Empowerment Systems het Dinsdag in die streekhof in Springs verskyn. Die vierde "speel nog wegkruipertjie" met die polisie.
Khulubuse Zuma (middel) en Thulani Ngubane (regs), twee van die vier beskuldigde direkteure van Aurora Empowerment Systems, sit Dinsdag in die streekhof in Springs. Foto: William Horne
Só het 'n polisiebeampte op voorwaarde van anonimiteit die afwesigheid van Raja Alam Shah, wat na bewering oorsee is, verklaar nadat die hofverrigtinge afgehandel is.
Die polisiebeampte het bevestig dat 'n lasbrief vir sy inhegtenisneming uitgereik is, en hulle sal "dadelik weet as hy weer in die land kom".
Die ander drie beskuldigdes, Khulubuse Zuma, 'n neef van oudpres. Jacob Zuma, Zondwa Mandela, 'n kleinseun van oudpres. Nelson Mandela, en Thulani Ngubane was Dinsdag in 'n ontspanne luim in die hof.
Hulle is nie gevra om te pleit nie.
Hulle is almal voormalige direkteure van Aurora, wat die Grootvlei- en Pamodzi-myn by Springs na bewering van al sy bates gestroop en 5 300 mense werkloos gelaat het.
Zuma self het ook eers Saterdag om 16:00 teruggekeer na Suid-Afrika, sê die polisiebeampte.
Betogers staan Dinsdagoggend voor die streekhof in Springs. Hulle betoog oor die 5 300 werkers wat by die Grootvlei- en Pamodzi-myn hul werk verloor het weens grootskaalse plundering en ná byna 10 jaar nog nie daarvoor vergoed is nie. Foto: William Horne
Dié direkteure staan tereg op vyf aanklagte teen hulle wat verband hou met omgewings- en waterbestuuroortredings by die Grootvlei-myn naby Springs. Al vyf aanklagte is hoofsaaklik gegrond op oortredings van art. 151 van die Nasionale Waterwet van 1998, asook oortredings van art. 94 van die Strafproseswet.
Die maksimum straf vir só 'n oortreding van die Waterwet is 'n boete of tronkstraf van tot vyf jaar, of albei.
Die beweerde wanbestuur en plundery van die Grootvlei-myn het glo gelei tot die verwydering van onder meer noodsaaklike pompe wat suur mynwater moes uitpomp.
Maar met die pompe wat weg is, het die mynwater in die Blesbokspruit uitgeloop. Dié spruit loop weer uit in die Vaalrivier, waar die hoogs toksiese suurmynwater oppervlak- en grondwater onbruikbaar kan maak.
Weens die afwesigheid van Shah het adv. Lot Mgiba, staatsaanklaer, gevra dat die saak tot 15 Julie uitgestel word.
Adv. Pranav Jaggan, namens die beskuldigdes, sê dat die uitstel hom ook in staat stel om die "amptelike klagte te ontvang", wat nog nie Dinsdagoggend beskikbaar was nie.
Mgiba sê die ekstra tyd sal sy span 'n kans gee om vas te stel of hulle Shah suksesvol sal kan dagvaar, en of die saak sonder sy teenwoordigheid sou kon voortgaan.
Meer oor: Aurora Empowerment Systems | Zondwa Mandela | Khulubuse Zuma | Omgewingsake | Besoedeling | Mynbedryf | Goudmyne | Hofsaak